Atvinnuleysi í janúar mælist 5,2 % og jókst um 0,3% frá fyrri mánuði. Atvinnuleysi mælist mest á Suðurnesjum og eru heldur fleiri karlar en konur atvinnulausir. Þetta kemur fram í janúarskýrslu Vinnumálastofnunar.
9,5 prósenta atvinnuleysi er á Suðurnesjum sem er mun meira en í nokkrum öðrum landshluta. Næstmesta atvinnuleysið er á höfuðborgarsvæðinu eða 5,3 prósent. Atvinnuleysi hefur aukist lítillega á milli mánaða í öllum landshlutum en var minnst á Norðurlandi vestra 2,5%, og á Austurlandi og Vestfjörðum þar sem það mælist 2,9 prósent. Þrátt fyrir að atvinnuleysi hafi aukist á milli mánaða hefur það minnkað mikið frá janúar í fyrra þegar það mældist 11,6 prósent. Langtímaatvinnulausum hefur fækkað talsvert á sama tímabili eða um 929. Mest fjölgaði atvinnulausum í gisti- og veitingaþjónustu en fækkaði hins vegar í farþegaflutningum með flugi og lítilsháttar í sjávarútvegi. Hlutfall erlendra ríkisborgara á atvinnuleysisskrá var 42% í janúar og hefur aukist frá síðasta sumri þegar það var 40 prósent.
